
Uprava za varno hrano, veterinarstvo in varstvo rastlin Republike Slovenije (UVHVVR) vsako leto izvaja redno vzorčenje ostankov pesticidov v kmetijskih pridelkih in predelanih ter nepredelanih živilih. Vzorci se odvzemajo skozi vse leto in zajemajo celotno proizvodno ter prodajno verigo, od primarne proizvodnje in predelave do veleprodaje in maloprodaje. Na ta način se nadzira pravilna uporaba fitofarmacevtskih sredstev, s ciljem varovanja zdravja potrošnikov.

Odvzem uradnih vzorcev poteka na podlagi vnaprej pripravljenega letnega programa vzorčenja kmetijskih pridelkov in živil, ki je del širšega sistema uradnega nadzora in vključuje tudi program nadzora, predpisan s strani Evropske unije. Program določa časovni okvir vzorčenja, lokacije, vrste živil, število vzorcev ter aktivne snovi in njihove metabolite, ki se določajo v laboratorijskih analizah. Namen programa je spremljanje ter preverjanje skladnosti in varnosti živil v skladu z Uredbo (ES) št. 396/2005, ki določa mejne vrednosti ostankov pesticidov (MRL). Te mejne vrednosti predstavljajo najvišjo dovoljeno vsebnost ostankov pesticidov v kmetijskih pridelkih in živilih, ki je določena na podlagi ocen Evropske agencije za varno hrano, dobre kmetijske prakse in najnižje možne izpostavljenosti, ki še zagotavlja varnost ranljivih skupin prebivalstva ter varstvo okolja.

Poročilo UVHVVR o rezultatih rednega letnega vzorčenja ostankov pesticidov v kmetijskih pridelkih in živilih za leto 2025 predstavlja ugotovitve spremljanja ostankov pesticidov, ki sodijo v pristojnost UVHVVR na podlagi Uredbe (ES) št. 396/2005. V poročilo niso vključeni vzorci, ki jih UVHVVR odvzame v okviru drugih programov vzorčenja. V skladu z zakonodajo, ki določa pristojnosti državnih organov, spremljanje ostankov pesticidov v prehranskih dopolnilih, živilih za posebne prehranske namene, otroški hrani in pitni vodi iz vodovodnega omrežja izvaja Ministrstvo za zdravje. Rezultati teh analiz so zato objavljeni v njihovih poročilih.

Pri izboru živil so bili v okviru programa rednega letnega vzorčenja za spremljanje ostankov pesticidov v živilih za leto 2025 upoštevani naslednji kriteriji:

· stalni del programa, ki vključuje živila, ki jih Slovenci največ uživamo: jabolka, krompir, solata, moka, žita in mleko; 
· določbe EU koordiniranega programa monitoringa ostankov pesticidov;
· živila, ki jim sledimo, ker so bile v preteklih letih ugotovljene vsebnosti pesticidov, ki so presegale MRL ali pa o njih obstajajo druge relevantne informacije; 
· rotirajoči del programa, sestavlja živila, ki se v program vključujejo v triletnem ciklu; 
· vzorci dodatnega nadzora, kar pomeni vključitev aktualno problematičnih živil ali vključitev dodatnih pesticidov, glede na aktualno problematiko; 
· vzorci odvzeti za pregled stanja, katerih namen je pregled stanja ostankov pesticidov v posamezni vrsti živila. 


Poleg rednega letnega programa vzorčenja živil, ki je predmet tega poročila, se vsako leto odvzame vzorce na ostanke pesticidov v živilih tudi v okviru izrednega inšpekcijskega uradnega nadzora in nadzora ob uvozu živil.

Ostanki pesticidov, ki so se leta 2025 spremljali v živilih v okviru rednega letnega vzorčenja so bili izbrani na osnovi naslednjih kriterijev:
· EU koordiniranega programa;
· poročanja drugih držav o preseženih vrednostih pesticidov v sistemu hitrega obveščanja (RASFF);
· podatkov o prodaji pesticidov v Sloveniji;
· podatkov o vrsti pesticida in verjetnosti uporabe glede na namen rabe s poudarkom na insekticidih, fungicidih in akaricidih;
· toksikoloških lastnosti pesticida.

V tabeli 1 je prikazano katera živila so bila v letu 2025 odvzeta za namen rednega letnega programa vzorčenja živil.

Tabela 1: Vrste živil, vključene v redni letni program vzorčenja živil in kmetijskih proizvodov za spremljanje ostankov pesticidov v živilih v letu 2025 
	sadje

	ameriške borovnice, ananas, avokado, banane, breskve, nektarine, češnje, granatno jabolko, hruške, jabolka, jagode, kaki, kivi, limete, limone, lubenice, maline, mandarine, mango, marelice, namizno grozdje, naši, nektarine, papaja, pomaranče, robidnice, slive;

	zelenjava 
	artičoka, blitva, brokoli, brstični ohrovt, bučke, cvetača, čebula, česen, endivija, fižol, glavnato zelje, gomoljna zelena, grah, jajčevci, kitajsko zelje, korenje, krompir, kumare, kumarice za vlaganje, motovilec, ohrovt, okra, paprika, paradižnik, peteršilj, por, radič, rdeča pesa, sladki krompir, solata, šparglji, špinača;

	žita in izdelki iz žit
	ajdova moka, bulgur, ječmen in kaša, koruzna moka,  kvinoja, leča, oves, pirina moka, pšenica, pšenična moka, riž;

	predelana živila in ostalo
	aditivi, bučno olje, čaj, datlji, goji jagode, ingver, jabolčni sok, kava, kokosovo olje, konzervirano sadje in zelenjava, koruza (sladka), liofilizirano sadje, oljčno olje, omaka, orehi, pomarančni sok, prehranska dopolnila, rastlinska olja, riževi rezanci, rozine, semena oljnic, soja, suho sadje (hruške, rozine), zelišča, začimbe, vino;

	živila živalskega izvora
	med, mleko, sir in svinjska maščoba.


Vir: lastni

Program rednega letnega vzorčenja živil in kmetijskih proizvodov je pripravljen tako, da pridobimo podatke o pojavljanju in količini ostankov posameznih pesticidov iz čim širšega nabora živil. Za pridobitev statistično reprezentativnih podatkov, še zlasti v primerih ugotovljene prisotnosti ostankov, je potrebno odvzeti večje število vzorcev posameznega živila. Predvideno število odvzetih vzorcev posameznega živila je na letnem nivoju med 5 in 50. V letu 2025 je bilo odvzetih največ vzorcev solate in sicer 50. Na število vzorcev posameznega živila vpliva predvsem njegova poraba in pa pogostnost ugotovljenih kršitev v preteklih letih. Program vzorčenja zajema tudi živila, ki so pogosto del prehrane otrok.

V okviru programa preiskav živil se je po posameznih skupinah živil na vsebnost ostankov pesticidov v letu 2025 določalo: 
· sadje: do 363 aktivnih snovi pesticidov in njihovih metabolitov, 
· zelenjava: do 369 aktivnih snovi pesticidov in njihovih metabolitov, 
· žita in izdelki iz žit: do 353 aktivnih snovi pesticidov in njihovih metabolitov, 
· predelana živila in vzorci, ki se ne uvrščajo v skupine sadje, zelenjava, žita in izdelki iz žit: do 336 aktivnih snovi pesticidov in njihovih metabolitov, 
· živila živalskega izvora: do 336 aktivnih snovi pesticidov in njihovih metabolitov. 

V letu 2025 je bilo s strani Uprave za varno hrano, veterinarstvo in varstvo rastlin na vsebnost ostankov pesticidov v okviru programa rednega letnega vzorčenja preiskanih 788 vzorcev živil. 
Od tega je bilo:
· 387 vzorcev (49 %) zelenjave; 
· 212 vzorcev (27 %) sadja; 
· 54 vzorcev (7 %) žit in izdelkov iz žit; 
· 38 vzorcev (5 %) živil živalskega izvora in
· 97 vzorcev (12 %) predelanih živil.

Grafikon 1: Delež pregledanih vzorcev v okviru UVHVVR glede na vrsto živil v letu 2025


Vir: lastni


Od 788 vzorcev živil, preiskanih v okviru programa rednega letnega vzorčenja so v 18 vzorcih živil (2,3 %) ugotovljene vrednosti ostankov pesticidov, tudi ob upoštevanju merilne negotovosti presegale mejne vrednosti, vzorci niso bili v skladu z določili Uredbe (ES) št. 396/2005.

V okviru rednega letnega vzorčenja so bili v letu 2025 neskladni naslednji vzorci živil:

- 4 vzorci sadja:
- 2x namizno grozdje: (1x izvor: Italija) - presežena mejna vrednost acetamiprida in (1x izvor: Južna Afrika) - presežena mejna vrednost famoksadona; 
- slive (izvor:Srbija) - presežena mejna vrednost propamokarba;
- jagode (izvor: Egipt): presežena mejna vrednost oksamila. 


- 6 vzorcev zelenjave:
- solata (izvor: Italija) – presežena mejna vrednost formetanata;
- paprika (izvor: Albanija) – presežena mejna vrednost tebufenpirada;
- peteršilj (izvor: Italija) – presežena mejna vrednost linurona;
- paradižnik (izvor:Maroko) – presežena mejna vrednost klorfenapira;
- špinača (izvor: Poljska) - presežena mejna vrednost metaflumizona;
- krompir (izvor: Poljska) - presežena mejna vrednost imidakloprida.

- 8 vzorcev ostalih živil:
- 5 x rozine (država porekla: 4x Iran) – 2x presežena mejna vrednost tiodikarba, 1x  presežena mejna vrednost propargita,  1x presežena mejna vrednost fenpropatrina;
- ingver (izvor: Kitajska) - presežena mejna vrednost klotianidina;
- pšenična moka, bela (izvor: Slovenija) - presežena mejna vrednost klorpirifos-etila;
- riž (izvor: Indija): presežena mejna vrednost triciklazola.
Vzorčenje je potekalo naključno in skladno s postopki, predpisanimi v Uredbi o metodah vzorčenja proizvodov in izvajanju uredbe (ES) o mejnih vrednostih ostankov pesticidov v ali na hrani in krmi rastlinskega in živalskega izvora (Ur. l. RS, št. 31/17, 129/20 in 2/23). Vzorci so bili odvzeti v različnih fazah verige preskrbe s hrano, in sicer po obiranju primarnih proizvodov, v proizvodnji, pri pakiranju, distribuciji, maloprodaji ter v skladiščnih objektih.
 Rezultati kažejo, da je bila velika večina pregledanih živil skladna s predpisanimi mejnimi vrednostmi ostankov pesticidov. Hkrati ugotavljamo, da je izvajanje rednega uradnega nadzora nujno, saj omogoča pravočasno odkrivanje neskladnih živil, izvedbo ustreznih upravnih ukrepov ter po potrebi umik oziroma odpoklic proizvodov s trga. Redni letni nadzor živil, skupaj z nadzorom ob uvozu, pomembno prispeva k varovanju zdravja potrošnikov. Omogoča preverjanje skladnosti živil z veljavno zakonodajo, pravočasno odkrivanje neskladnosti ter izvajanje ustreznih ukrepov za preprečevanje dajanja neskladnih živil na trg.

